Vedtægter

For

Blåmuslingen

Afdeling Kvaglundparken 4, 6705 Esbjerg Ø og afdeling Haraldsgade, 6700 Esbjerg

**§ 1. Navn.**

Privatinstitutionens navn er Blåmuslingen, der er en aldersintegreret institution for børn mellem 0- 6 år. Institutionen har to afdelinger: Kvaglundparken og Haraldsgade.

Afdelingen Kvaglundparken er normeret til 33 børn i alderen 0-2 år og 18 børn i alderen 3-6 år.

Afdeling Haraldsgade er normeret til 38 børn i alderen 0-2 år.

**§ 2. Hjemsted.**

Privatinstitutionens hjemsted er Kvaglundsparken 4, 6705 Esbjerg Ø.

**§ 3. Formål.**

Formålet er at drive aldersintegreret institution i Esbjerg for børn i alderen 0-6 år.

Privatinstitutionen er i sin dagligdag og pædagogiske retning inspireret af Waldorf pædagogikken, der bygger og knytter sin praksis til livets første syvårsperiode på begreberne sansning, rytme og efterligning. Det indebærer, at vi lægger meget vægt på at skabe en tryg base for barnet med en høj grad af ro, nærvær og faste rammer i hverdagen. Vi stimulerer barnet, når vi som voksne viser barnet vej. Barnet ser og sanser ved at efterligne den voksne, hvilket stiller store krav til den voksne om nærvær, anerkendelse og ægthed.

Vi bruger som udgangspunkt naturen og naturmaterialer ud fra det princip, at enkle og ægte materialer giver gode sanseoplevelser og stimulerer fantasien. Vi lægger vægt på det æstetiske, fordi smukke omgivelser har en betydning for barnets oplevelse og sansning.

I processerne lægger vi vægt på fordybelse og ro og inddrager barnet i forberedelse, udførelse og oprydning i forbindelse med alle aktiviteter.

Institutionen er åben for alle børn, uanset forældrenes livssyn, og politiske og religiøse overbevisning.

**§ 4 Ledelse**

Stk. 1

Privatinstitutionen ejes af ApS af 17.11.11, som udpeger en bestyrelse. Denne varetager den overordnede ledelse, herunder godkendelse af budget, regnskab og virksomhedsplan.

Stk. 2

Institutionens ledelse skal have en relevant pædagogisk uddannelse og ansættes og afskediges af bestyrelsen.

Ledelsen har den daglige arbejdsgiverkompetence over for institutionens personale i henhold til de til enhver tid gældende love og bestemmelser under ansvar over for bestyrelsen. Dertil kommer den pædagogiske ledelse, daglige drift og bundne opgaver.

**§ 5. Forældreindflydelse.**

Stk. 1

Forældrene sikres indflydelse ved at der på et forældremøde vælges en forældregruppe som består af minimum 2 forældre til børn i vuggestuen, og min. 1 forældre til børn i børnehaven i afdeling Kvaglundparken. I afdeling Haraldsgade vælger forældrene min. 2 forældrerepræsentanter

Forældregruppen konstituerer sig selv med en formand og en næstformand på det førstkommende møde, som afholdes senest 14 dage efter valget.

Desuden vælges 3 suppleanter som ligeledes består af forældre til børn i institutionen – 1 fra børnehaven og 1 fra vuggestuen i afd. Kvaglundparken og 1 fra vuggestuen, afd. Haraldsgade.

Stk. 2

Forældregruppen holder møde mindst 4 gange årligt. På møderne deltager også en medarbejderrepræsentant fra hver afdeling, samt en repræsentant fra institutionens ejere. Lederen er forældregruppens sekretær.

Stk. 3

Medarbejderrepræsentanterne vælges ved simpelt stemmeflertal på et personalemøde blandt det fastansatte personale for en 2-årig periode. Desuden vælges en suppleant for medarbejderrepræsentanterne. Medarbejdere er ikke valgbare som forældrerepræsentanter i institutionen.

Stk. 4

Valget af forældrerepræsentanter sker ved simpelt stemmeflertal, dvs. valgt er den eller de personer med flest stemmer. Ved stemmelighed, finder der omvalg sted mellem de kandidater, der har fået lige mange stemmer. Hver familie har 1 stemme pr. barn i institutionen.

Stk. 5

Et forældrevalgt medlem udtræder af forældregruppen, når medlemmets barn ophører i institutionen, hvorefter suppleanten indtræder for den resterende del af valgperioden.

Stk. 6

Ledelse, ejer og medarbejderrepræsentanter deltager i samtlige møder i forældregruppen.

Forældregruppen har indflydelse på følgende:

* + Principper for privatinstitutionens arbejde
	+ Principper for anvendelse af budgetrammen
	+ Principper for samarbejde mellem skole og hjem
	+ Principper for overgange
	+ Retningslinjer vedr. deltidspladser
	+ Indstillingsret samt ret til deltagelse ved ansættelse af ledelsen
	+ Indstillingsret ved ansættelse af pædagogisk personale
	+ Beslutning om fravalg af en sund frokostordning

Forældregruppen inddrages i overensstemmelse med de gældende regler i Dagtilbudsloven endvidere i udarbejdelsen, evalueringen af og opfølgningen på den pædagogiske læreplan.

Forældregruppen er kun beslutningsdygtig, når formanden og min. 2 andre medlemmer er til stede.

Der tilstræbes enighed om alle beslutninger. Er afstemning nødvendig, træffes afgørelsen ved almindeligt stemmeflertal. Alle medlemmer af forældregruppen har stemmeret.

**§ 6 Regnskab og revision.**

Stk. 1

Institutionens regnskabsår går fra 1. januar til 31. december.

Stk. 2

Institutionens regnskab revideres af en registreret revisor.

Stk. 3

Eventuelt overskud disponeres efter generalforsamlingens anvisninger.

**§7 Åbningstid**

Stk. 1

Institutionen har åbent alle hverdage fra kl. 6.00-17.00

Evt. ændring af åbningstid skal varsles forældrene mindst 2 måneder i forvejen.

Stk. 2

Institutionens lukkedage er:

24. + 31. december.

**§ 8** **Optagelse i institutionen**

Stk. 1

Privatinstitutionen træffer selv afgørelse om optagelse af børn. Ventelisten står åben for alle børn, også børn med særlige behov. Der oprettes en særskilt venteliste for hver afdeling. Ved henvendelse til institutionen udleveres skema til indmeldelse. Optagelse i privatinstitutionen sker på baggrund af ventelisteanciennitet, dog vil søskende nyde fortrin.

Ventelisteanciennitet beregnes med udgangspunkt i opskrivningsdatoen, som den fremgår af skemaet til indmeldelse.

Specielt for børnehavegruppen gælder, at børn der har gået i institutionens vuggestue, har fortrinsret til optagelse i institutionens børnehavegruppe. Dette gælder børn i begge afdelinger

Stk 2.

Institutionen er forpligtet til at tilbyde deltidspladser i forbindelse med barsel jvnf. Dagtilbudsloven. Institutionen har vedtaget retningslinjer for deltidspladser indenfor de rammer som Dagtilbudsloven og Esbjerg kommune har udstukket. Retningslinjerne skal til enhver tid overholde de rammer som Dagtilbudsloven og Esbjerg kommune fastsætter.

**§ 9 Opsigelse/udmeldelse**

Stk. 1

Forældrene kan opsige institutionspladsen skriftligt med 2 måneds varsel til den 1. i måneden.

Stk. 2

Opsigelse fra privatinstitutionens side kan kun finde sted ved restance i forældrebetalingen. Opsigelse kan i disse tilfælde ske med en måneds varsel til en måneds udgang.

Forinden skal forældrene have modtaget en rykkerskrivelse med meddelelse om påtænkt opsigelse.

**§ 10 Ophør**

Beslutning om ophør træffes af en enig bestyrelse med 3 måneders varsel.

Esbjerg, den 7.. februar 2019

Orla Dahl
Leder